Westville-tweetal speel vir OP | News24
Westville-tweetal speel vir OP
Adam January, hoof van die Sekondêre Skool Westville, by Debache Maleiba (links) en Enrico Rensburg wat die OP se o/16-rugbyspan gehaal het. Foto: MORNÉ DU RANDT
TWEE seuns van die Sekondêre Skool Westville in die Baaise noordelike voorstede het elk 'n plek in die OP se o.16-rugbyspan gekry.
Enrico Rensburg (15) en Debache Maleiba (16) het Maandag in die nasionale VKB-rugbytoernooi in die Vrystaat gespeel.
Hulle glo 'n gesonde balans tussen akademie en sport is nodig om sukses te behaal.
"Dit is nogal opwindend om die eerste skoolseuns uit die noordelike gebiede te wees wat deel van die OP-span gaan wees. Hoewel ek 'n bietjie senuweeagtig was om al die ander spelers te ontmoet, weet ek dat hierdie kans net een keer in jou lewe kom," sê Enrico. Die seuns se resep is dat hulle van kleins af aan sport deelneem en gou uitgeblink het.
Debache sê: "Ek het in gr. 4 begin rugby speel. Omdat ek so jonk was, het ek gou verbeter. Rugby is my passie, en ek sal dit vir niks prysgee nie."
Adam January, hul skoolhoof, bewonder die seuns se toewyding.
"Ons is verskriklik trots op die prestasie van hierdie twee uitstekende rugbyspelers. Hulle het uithouvermoë en bly nooit weg van rugbyoefeninge nie.
"Wat vir my belangriker is, is dat hulle hul ouers se volle ondersteuning het, en dis werklik wat alle skole benodig. Veral Debache se pa, Razisch, speel 'n belangrike rol om hulle by die oefeninge te kry. Hy haal darem daardie kopseer van my af.